कंपिल थाना क्षेत्र के गांव नगला खुमानी निवासी श्याम सिंह शाक्य के बड़े बाई बुद्घपाल की बेटी शीला की सोमवार को बारात आनी है। शनिवार को घर के पास में हलवाई मिठाई आदि तैयार कर रहे थे। यहीं पर श्याम सिंह की सात साल की बेटी लवली खेल रही थी। अचानक सिलेंडर में लीकेज होने से आग लग गई, जिसकी चपेट में आकर लवली झुलस गई। उसे बचाने के साथ ही आग बुझाने के दौरान उसका चाचा रामरतन और चचेरा भाई अनिल भी झुलस गए। घटना को देख मौजूद लोगों ने जैसे-तैसे पानी और मिट्टी डालकर आग बुझाई। गंभीर रूप से झुलसी बालिका समेत तीनों लोगों को लोहिया अस्पताल लाया गया। यहां पर रविवार सुबह लवली की मौत हो गई। वहीं रामरतन और अनिल को इलाज के लिए दूसरे अस्पताल रिफर कर दिया गया। मामले की सूचना पर पुलिस ने अस्पताल पहुंचकर पंचनामा भरा। पिता के आरजू-मिन्नत करने के बाद पुलिस ने शव को परिजनों के हवाले कर दिया। बच्ची की मौत से घर में कोहराम मच गया।